Elmar Camalov

Elmar Heybət oğlu Camalov () — Azərbaycan Respublikası Baş prokurorunun müavini (2020-ci ildən), II dərəcəli dövlət ədliyyə müşaviri (2022).

 Həyatı 
Elmar Heybət oğlu Camalov 16 dekabr 1969-cu ildə Bakı şəhərində anadan olmuşdur. 1992-ci ildə SSRİ Müdafiə Nazirliyi Hərbi İnstitutunun Hüquq fakültəsini bitirdikdən sonra Azərbaycanın prokurorluq orqanlarında qulluğa qəbul olunaraq Lənkəran qarnizonu hərbi prokurorluğunun müstəntiqi və baş müstəntiqi vəzifələrində çalışmış, 1993-cü ildən Azərbaycan Respublikası Hərbi Prokurorluğunun İstintaq idarəsinin böyük müstəntiqi olmuşdur.

Elmar Camalov 2000–2005-ci illərdə Azərbaycanın vergi orqanlarında çalışmış, 2005-ci ildən keçirilmə qaydasında prokurorluq orqanlarında xidmətini davam etdirərək Azərbaycan Respublikasının Baş prokuroru yanında Korrupsiyaya Qarşı Mübarizə İdarəsinin İstintaq şöbəsinin mühüm işlər üzrə müstəntiqi, böyük müstəntiqi, 2010-cu ildən Baş Prokurorluğun milli təhlükəsizlik və fövqəladə hallar nazirlikləri, Dövlət Sərhəd Xidmətinin istintaq, təhqiqat və əməliyyat-axtarış fəaliyyətində qanunların icrasına nəzarət idarəsi rəisinin müavini olmuşdur. 2012-ci ildən Baş prokurorun böyük köməkçisi, 2014-cü ildən Şəki rayonunun, 6 noyabr 2019-cu ildən isə Mingəçevir şəhərinin prokuroru vəzifələrində işləmişdir.

Elmar Camalov Azərbaycan Respublikası Prezidentinin 21 may 2020-ci il tarixli Sərəncamı ilə Azərbaycan Respublikası Baş prokurorunun müavini vəzifəsinə təyin edilmişdir. Azərbaycan Respublikasının Baş Prokurorluğu Kollegiyasının və Baş Prokurorluğun Ali Attestasiya Komissiyasının üzvüdür. Azərbaycan Respublikası Baş Prokurorluğunun intizam və etik davranış komissiyalarının sədridir.

Azərbaycan Respublikası Prezidentinin müvafiq sərəncamları ilə Elmar Camalova 17 dekabr 2020-ci ildə III dərəcəli dövlət ədliyyə müşaviri, 30 sentyabr 2022-ci ildə isə II dərəcəli dövlət ədliyyə müşaviri ali xüsusi rütbələri verilmişdir.

Elmar Camalov prokurorluq orqanlarında xidmətlərinə görə Azərbaycan Respublikası Baş prokurorunun müvafiq əmrləri ilə dəfələrlə mükafatlandırılmış, həmçinin 24 iyul 2020-ci ildə "MDB Dövlətlərinin Baş Prokurorlarının Əlaqələndirmə Şurasının 25 illiyi" xatirə yubiley medalı ilə təltif edilmişdir.

Ailəlidir, dörd övladı var.

 İstinadlar 

Kateqoriya:Azərbaycanın baş prokurorlarının müavinləri